19/02/2018 | Administración LocalMunicipal
A Coruña
Xustiza Social e Coidados
Normas específicas de funcionamento do Consello Sectorial de Inclusión Social do Concello da Coruña

ANUNCIO Por Decreto de Alcaldía de data 24 de abril de 2017, resolveuse a creación do Consello Sectorial de Inclusión Social do Concello da Coruña e a aprobación das Normas específicas de funcionamento, cuxo texto íntegro é o que a continuación se inserta NORMAS ESPECÍFICAS DE FUNCIONAMENTO DO CONSELLO SECTORIAL DE INCLUSIÓN SOCIAL DO CONCELLO DA CORUÑA EXPOSICIÓN DE MOTIVOS A participación cidadá integra un conxunto de iniciativas que relaciona a persoa e a colectividade na construción das políticas públicas para facer así máis eficaz tomar decisións. Desde o punto de vista da intervención, das políticas que os concellos levan a cabo, dos servizos que ofrecen, dos proxectos que realizan, a participación posibilita a corresponsabilidade cidadá na construción do seu propio benestar nunha realidade cambiante e diversa. Tal e como se establece na exposición de motivos do Regulamento orgánico de participación cidadá da Coruña, as sociedades do século XXI han de establecer as bases dos novos modelos urbanos, que atraian e vinculen a cidadanía na construción do futuro da súa cidade. Paso a paso, A Coruña está a crear un novo modelo de xestión e, por tanto, un novo modelo de cidade, no que se articulen todos os campos necesarios para completar un sistema integral de participación, de concertación e de recolla de datos, capacitado para xerar unha organización racional que se encargue de xestionar o coñecemento, de converter a simple información en comunicación útil sobre a que avanzar na construción do futuro. Neste sentido, o Consello Sectorial de Inclusión Social exponse como un espazo onde se reforcen as relacións entre o Concello e as entidades cidadás e para que estas tamén poidan relacionarse entre si, co obxectivo de participar e facer chegar propostas en materia de inclusión social do concello. Iso supón propiciar a análise, o debate e as propostas de actuacións orientadas a mellorar permanentemente a calidade de vida da cidadanía en desvantaxe social, procurando igualmente a eficiencia e a calidade dos distintos servizos. O Regulamento orgánico de participación cidadá prevé que, ademais dos órganos de participación que establece o propio regulamento, o alcalde ou alcaldesa poderá crear consellos de participación cidadá de carácter sectorial ligados a servizos ou actividades concretas. A súa composición, as funcións e as normas específicas de funcionamento serán determinadas polo decreto que os cre, sen prexuízo do que establece o regulamento. A disposición adicional segunda da Ordenanza reguladora da renda social municipal prevé a constitución dun Consello Sectorial de Inclusión Social, no marco do previsto no art.2.3 do Regulamento orgánico de participación cidadá. A súa composición, funcións e normas serán determinadas no decreto correspondente. TÍTULO I.–DISPOSICIÓNS XERAIS Artigo 1.–Obxecto. Estas normas teñen por obxecto regular o Consello Sectorial de Inclusión Social do Concello da Coruña. Artigo 2.–Carácter.1. O Consello Sectorial de Inclusión Social é un órgano colexiado de participación cidadá sectorial, de carácter consultivo, que se constitúe como un espazo para asesorar, informar, debater, estudar, propor e traballar en rede, que ten como obxectivo facer achegas á política de inclusión social municipal, mellorar o coñecemento da situación social da cidade e valorar a actividade e mais os orzamentos vinculados ao ámbito da inclusión social municipal.2. Recoñéceselle, así mesmo, a lexitimidade e o liderado suficiente para que se converta nun espazo ao que facer chegar propostas sobre as políticas sociais municipais en materia de inclusión social, e que poida definir criterios e emitirlle recomendacións ao concello que sirvan para orientar as liñas ou as directrices xerais en materia da súa competencia.3. O Consello ten carácter consultivo, isto é, ten capacidade para emitir opinións e facer propostas. Estas non serán vinculantes, mais remitiránselles aos órganos de goberno municipais co fin de optimizar os recursos e os programas que son competencia do concello. Artigo 3.–Obxectivos do Consello. Son obxectivos do Consello Sectorial de Inclusión Social deste concello os seguintes: a) Converterse nun foro onde se expoñan iniciativas específicas das entidades, das persoas e do concello que compoñen o Consello. b) Orientar como órgano consultivo a política municipal no ámbito da inclusión social. c) Analizar a situación social da Coruña co fin de valorar e de optimizar as actividades e os recursos da concellaría competente en materia de inclusión social, así como os das propias entidades que integran o Consello. d) Participar no establecemento de obxectivos xerais e específicos da política municipal de inclusión social. e) Coñecer e valorar as liñas orzamentarias municipais en materia de inclusión social, así como elaborar e dirixir as propostas orzamentarias que considerar. f) Construír un espazo de traballo en rede co fin de axilizar e ser mais eficaz nos cometidos ordinarios e extraordinarios Artigo 4.– Funcións do Consello. Son funcións do Consello Sectorial de Inclusión Social deste concello as seguintes: a) Analizar e facer propostas de criterios e de prioridades ás liñas xerais de actuación en materia de inclusión social que presente o goberno municipal. b) Analizar e facer propostas ao orzamento municipal relacionadas coa inclusión social. c) Constituír un espazo onde se coñezan proxectos normativos e de planificación municipal en materia de inclusión social, e, no seu caso, participar no deseño e na revisión dos plans e dos programas, así como na elaboración de ordenanzas e de regulamentos. d) Crear grupos de traballo vinculados ao Consello para analizar cuestións relacionadas co seu sector de actividade que precisaren dunha reflexión máis exhaustiva. TÍTULO II.–COMPOSICIÓN E SELECCIÓN DO CONSELLO CAPÍTULO I.–COMPOSICIÓN E INTEGRACIÓN Artigo 5.–Composición do Consello Sectorial de Inclusión Social.1. Presidencia: estará presidido polo alcalde ou a alcaldesa, que poderá delegar na concelleira ou no concelleiro competente en materia de inclusión social.2. Vicepresidencia: será asumida por unha persoa que forme parte do Consello en calidade de representante dunha entidade cidadá do ámbito da inclusión social.3. Vogais: a) Representación institucional municipal: o concelleiro ou a concelleira competente en materia de inclusión social. Unha concelleira ou concelleiro en representación de cada un dos grupos municipais presentes no Pleno do Concello. b) Unha persoa representante de cada unha das entidades cidadás cuxo obxecto social, finalidade ou actividades estiveren relacionadas co ámbito da inclusión social, que ao figuraren inscritas no Rexistro Municipal de Asociacións Coruñesas (REMAC), comuniquen a súa vontade de participar no Consello. c) As persoas representantes de colectivos de especial relevancia social no ámbito dos servizos sociais que así acordar o Pleno do Consello. d) Unha persoa representante de cada un dos tres sindicatos maioritarios presentes no Concello da Coruña. e) Unha persoa representante do Colexio Oficial de Diplomadas e Diplomados en Traballo Social de Galicia, por proposta do colexio. f) Unha persoa representante do Colexio de Educadoras e Educadores Sociais de Galicia, por proposta do colexio. No caso de que os partidos políticos conten cunha persoa representante por formar parte da corporación municipal, non se poderá duplicar a súa representación.4. A Secretaría do Consello. Artigo 6.–Da representación dos grupos municipais presentes no pleno da corporación. As e os vogais representantes dos grupos municipais no concello serán propostos polo grupo ao que pertenzan (titulares e suplentes). Artigo 7.–Da representación das entidades cidadás do ámbito da inclusión social.1. As entidades cidadás cuxo obxecto social, finalidade ou actividades estiveren relacionadas coa inclusión social e así estiveren identificadas no REMAC, presentarán un escrito no que comunicarán a súa vontade de formar parte do Consello. Esta comunicación irá acompañada do acordo da entidade no que se declare que se quere formar parte do Consello Sectorial de Inclusión Social do Concello da Coruña e no que se designe unha persoa representante, así como a súa suplente.2. A Secretaría do Consello comprobará a concorrencia dos requisitos antes mencionados e trasladaralle un informe á Comisión Permanente e, se non houber, á Presidencia. Artigo 8.– Das persoas ou colectivos de especial relevancia social no ámbito dos servizos sociais acordado polo Pleno do Consello.1. As persoas ou os colectivos de especial relevancia social no ámbito dos servizos sociais deberán presentar unha solicitude para formar parte do Consello Sectorial de Inclusión Social do Concello da Coruña. Esta solicitude irá acompañada da documentación seguinte: a) Unha memoria que acredite a súa traxectoria e que os obxectivos da entidade e o desenvolvemento das súas actividades son acordes cos fins do Consello, que están expresados na exposición de motivos e nos obxectivos destas normas específicas de funcionamento. A memoria deberá especificar as actividades que se desenvolven en colaboración ou coa participación do Concello da Coruña. b) O acordo no que se declare que se quere formar parte do Consello e no que se designe a persoa representante, así como a súa suplente.2. A Secretaría do Consello comprobará que concorren os requisitos antes mencionados, e trasladaralle un informe á Comisión Permanente, que formulará a correspondente proposta de acordo nun destes dous sentidos: a) Admisión como integrante do Consello Sectorial de Inclusión Social. b) Desestimación da solicitude de admisión, que deberá ser motivada. Artigo 9.–Perda da condición de vogal do Consello Sectorial de Inclusión Social.1. A duración do cargo de todos os vogais integrantes do Pleno do Consello rematará ao mesmo tempo que o da corporación municipal que exercese cando foron nomeados e nomeadas. Poderán ser tanto reelixidos ao termo do seu mandato como substituídos antes de finalizalo pola autoridade ou institucións e asociacións que lles tivesen designado, logo do coñecemento da Presidencia do Consello.2. Perderase a condición de integrante do Consello polas causas seguintes: a) Por propia vontade da persoa física. b) Pola disolución da asociación ou da entidade a que representa. c) Por perder algunha das condicións para acceder a ser vogal do Consello. d) Pola falta de asistencia sen xustificar a dúas sesións seguidas ou tres non consecutivas do Pleno do Consello. e) Por incumprir reiteradamente as presentes normas específicas de funcionamento do Consello. f) Por realizar actividades, condutas ou manifestacións contrarias aos principios e obxectivos do Consello. g) Por finalizar a lexislatura da corporación municipal na que fose nomeado/a.3. O cesamento como integrante do Consello será acordado polo Pleno, por proposta da Comisión Permanente, que no suposto que recolle o punto d) poderá iniciar procedemento para darlles a baixa. Para ese efecto, requiriráselles que ratifiquen por escrito a súa vontade de pertenceren a este Consello Sectorial e de participaren nas súas actividades, debendo asistir á seguinte sesión plenaria que se convoque. Caso contrario, daráselles de baixa. O cesamento polo suposto que recollen os puntos e) e f) deberá aprobarse por maioría absoluta das e os vogais do Pleno do Consello. O cesamento polo suposto contemplado no punto g) será automático.4. As persoas, entidades ou colectivos que sexan excluídos do Pleno por calquera dos motivos antes sinalados a excepción do punto g), non poderán volver solicitar de novo a súa incorporación ata que pase un ano desde a súa exclusión efectiva. CAPÍTULO II.–CONSTITUCIÓN Artigo 10.–Constitución do Consello.1. Dentro do prazo de tres meses desde que entren en vigor as presentes normas específicas de funcionamento do Consello publicadas no Boletín Oficial da Provincia da Coruña, realizarase a sesión plenaria constitutiva do Consello.2. Para que o Consello se constitúa validamente, requirirase a presenza da persoa titular da Presidencia e da Secretaría, así como a metade dos vogais seguintes: a) O concelleiro ou a concelleira competente en materia de inclusión social. b) Unha concelleira ou concelleiro en representación de cada un dos grupos municipais presentes no Pleno do concello. c) Unha persoa representante de cada unha das entidades cidadás cuxo obxecto social, finalidade ou actividades estean relacionadas co ámbito da inclusión social que, ao figuraren inscritas no REMAC, comunicasen a súa vontade de participaren no Consello.3. Na orde do día desta primeira sesión deberá incluírse a proposta da Presidencia do Consello en relación coa integración ou non neste das persoas ou colectivos de especial relevancia social no ámbito dos servizos sociais, nos termos establecidos no art.8 desta norma, todo iso sen prexuízo de que con posterioridade á devandita sesión se produzan novas incorporacións ao Consello. TÍTULO III.–ORGANIZACIÓN Artigo 11.–Órganos do Consello. O Consello Sectorial de Inclusión Social contará cos seguintes órganos: a) A Presidencia. b) A Vicepresidencia. c) O Pleno. d) A Comisión Permanente. e) Os grupos de traballo. f) A Secretaría. CAPÍTULO I.–A PRESIDENCIA E A VICEPRESIDENCIA Artigo 12.–Presidencia.1. A Presidencia do Consello Sectorial de Inclusión Social será ostentada polo alcalde ou alcaldesa da Coruña, que poderá delegar esta función na concellería con competencias na materia de inclusión social.2. A Presidencia, asistida pola Vicepresidencia, dirixe o Consello e asume a súa representación.3. Correspóndelle á Presidencia convocar as sesións, fixar a orde do día, presidir as sesións do Pleno, trasladar as propostas aos órganos de xestión e do goberno municipal e demais funcións que lle son propias en relación co funcionamento dun órgano colexiado, como, por exemplo, utilizar o voto de calidade caso de empate, moderar as sesións e dirixir as súas deliberacións, e executar os seus acordos. Tamén lle corresponde á Presidencia: a) Resolver, logo de oír a Comisión Permanente, as dúbidas que se suscitaren sobre a aplicación das presentes normas específicas de funcionamento do Consello. b) Garantir a participación cidadá. c) Promover a coordinación entre o Consello e o goberno municipal e os órganos de xestión do concello, co obxectivo de intercambiar información e, se se estimar necesario, propor medidas e actuacións conxuntas. d) Velar por que se cumpran os obxectivos propios do Consello e de que se adecúen as súas actuacións á normativa vixente. e) Por proposta do Pleno ou da Comisión Permanente, convidar a participar as concelleiras delegadas e os concelleiros delegados, o persoal técnico, as institucións, as entidades e/ou persoas expertas nun tema concreto que foren obxecto de estudo ou cuxa opinión se quixer consultar. f) Solicitar a información e a documentación complementaria necesaria sobre os asuntos tratados na orde do día, así como a asistencia técnica municipal ou de carácter externo que considere necesaria e oportuna para garantir o bo funcionamento do Consello. g) Visar as actas e certificacións dos acordos do órgano. h) Exercer a portavocía do Consello. i) Desempeñar cantas funcións foren inherentes á súa condición de presidenta ou presidente. Artigo 13.–Vicepresidencia.1. A Vicepresidencia e a súa suplente serán designadas polo Pleno do Consello por maioría de votos, de entre as e os vogais representantes dalgunha entidade cidadá, e por proposta destas.2. Será ratificada cada dous anos no Pleno do Consello por igual maioría de votos que prevé o parágrafo anterior e será desempeñada por un prazo máximo de catro anos. Procurarase a sucesión de mulleres e de homes na Vicepresidencia.3. Realizará funcións de asistencia e de colaboración coa Presidencia e, ademais das funcións que lle deleguen outros órganos, exercerá a coordinación das actuacións da Comisión Permanente e dos grupos de traballo. CAPÍTULO II.–ORGANIZACIÓN DO PLENO DO CONSELLO SECCIÓN 1.ª.–COMPOSICIÓN E ATRIBUCIÓNS Artigo 14.–Composición do Pleno do Consello.1. O Pleno é o órgano máximo do Consello Sectorial de Inclusión Social.2. Integran o Pleno do Consello: – A presidenta ou o presidente. – A vicepresidenta ou o vicepresidente. – A Secretaría do Consello. – As e os vogais: a) A concelleira ou o concelleiro competente na área de servizos sociais e unha concelleira ou concelleiro en representación de cada un dos grupos municipais presentes no Pleno do Concello. b) Unha persoa representante de cada unha das entidades cidadás cuxo obxecto social, finalidade ou actividades estean relacionadas co ámbito da inclusión social, de acordo co disposto no art.7 desta norma. c) As persoas representantes de colectivos de especial relevancia social no ámbito dos servizos sociais que así acordar o Pleno do Consello, de acordo co disposto no art.8 desta norma.3. Incentivarase que haxa unha representación paritaria de homes e mulleres no Pleno do Consello.4. Convidadas pola Presidencia, poderán participar nas sesións con voz mais sen voto, persoal técnico municipal da área de Servizos Sociais e unha persoa asesora da concelleira delegada ou do concelleiro delegado con competencia no ámbito dos servizos sociais, ou calquera outra persoa técnica municipal ou persoa asesora que se considerar oportuno para os temas que se trataren nas propias sesión do Pleno. Artigo 15.–Atribucións do Pleno. Son atribucións do Pleno do Consello as seguintes: 1. Avaliar e aprobar o plan anual de actividades e as correspondentes memorias do Consello, da Comisión Permanente e dos grupos de traballo.2. Elixir a vicepresidenta ou o vicepresidente e a súa persoa suplente.3. Crear e determinar a composición da Comisión Permanente.4. Aprobar a constitución dos grupos de traballo.5. Estudar, debater e pronunciarse sobre as diferentes propostas e informes en relación ás políticas de inclusión social que foren sometidas á aprobación da administración municipal.6. Realizar suxestións e, no seu caso, propor modificacións das presentes normas específicas de funcionamento do Consello.7. Aprobar a incorporación de novos vogais do Consello, así como a baixa dalgunha das persoas que estean incorporadas, logo da proposta da Comisión Permanente. SECCIÓN 2.ª.–FUNCIONAMENTO Artigo 16.–Clases de sesións. a) Ordinarias: terán lugar cando menos tres veces ao ano. Por proposta da Comisión Permanente, na primeira reunión do ano establecerase o calendario de sesións ordinarias do Pleno do Consello do seguinte exercicio. b) Extraordinarias: serán convocadas pola Presidencia, por iniciativa propia, por petición dun número de vogais non inferior ao 50% do total que integran o Pleno, ou por petición da Comisión Permanente. Artigo 17.–Orde do día e convocatoria das sesións.1. A convocatoria das sesións ordinarias ou extraordinarias coa correspondente orde do día, deberá comunicárselles ás persoas integrantes do Pleno cunha antelación de 15 días, agás que se trate de sesións extraordinarias, que se comunicarán cunha antelación de cando menos 48 horas.2. As convocatorias cursaranse preferentemente mediante correo electrónico ou outro medio electrónico aos enderezos que cada membro do Pleno declarase como indicados para recibir comunicacións. No caso de que non fose posible, cursaranse conforme á normativa en vigor sobre procedemento administrativo.3. A documentación correspondente a cada sesión deberá achegarse xunto coa orde do día, e poderá estar dispoñible na web municipal, debendo estar garantido o acceso aos membros do Consello e a súa seguridade.4. As e os vogais do Consello poderán remitirlle á Secretaría temas para que sexan incluídos na orde do día, que os enviara á Comisión Permanente para que dea a súa conformidade. A propia Comisión Permanente e a Presidencia tamén poderán propoñer os seus temas. A orde do día será fixada cos asuntos que considere oportuno incluír a Presidencia. Artigo 18.–Carácter público das sesións. Por proposta da Comisión Permanente e por decisión da Presidencia, determinadas sesións do pleno ou determinados puntos da orde do día deles poderán ter lugar na modalidade de foro aberto, onde a cidadanía poderá asistir con voz e sen voto. SECCIÓN 3.ª.–DESENVOLVEMENTO DAS SESIÓNS Artigo 19.–Quórum.1. Para que o pleno quede constituído validamente en primeira convocatoria e para os efectos de teren lugar as sesións, as deliberacións e adoptárense os acordos, requirirase a presenza da persoa titular da Presidencia e da Secretaría, ou de quen legalmente lles substitúan, e a da metade polo menos das e dos integrantes do pleno. Este quórum deberá manterse ao longo da sesión.2. En casos de ausencia ou de enfermidade e, en xeral, cando concorra algunha causa xustificada, as e os vogais titulares do órgano colexiado serán substituídos polas súas persoas suplentes, se as houber. Artigo 20.–Asuntos non incluídos na orde do día. Con carácter previo ao tratamento dos asuntos da sesión, a Presidencia por iniciativa propia ou por petición de calquera dos vogais do Pleno do Consello poderá someter a votación que se inclúa calquera outro asunto de carácter urxente. A súa inclusión decidirase por maioría absoluta dos membros presentes do Pleno. Artigo 21.–Desenvolvemento do debate. No desenvolvemento das sesións procurarase crear as condicións para que poidan estar presentes todos os puntos de vista e existir condicións para expresárense todas as opinións e propostas: o obxectivo non será sempre lograr o consenso pero si deberán buscarse amplos acordos, expresións e propostas elaboradas de forma colectiva que inclúan, se as houber, as diversas opinións. Artigo 22.–Procedemento de voto.1. O voto será persoal e non delegable, e exercerase pola persoa vogal titular ou polo súa suplente, se a tiver.2. O voto será público, agás que figure calquera restrición na convocatoria cursada polo presidente ou o decida o propio Pleno por maioría, e poderá ser favorable, contrario ou abstención.3. Os acordos ou propostas expresados mediante voto adoptaranse por maioría simple dos presentes con dereito a voto.4. Entenderase que hai maioría absoluta cando os votos afirmativos sexan máis da metade do número de integrantes do Pleno do Consello.5. Caso de que o resultado da votación sexa empate, farase unha nova votación. Se persistise o empate, decidirá o voto de calidade da Presidencia. Artigo 23.–Actas.1. A Secretaría redactará acta de cada sesión na que se especificarán as persoas asistentes, os principais aspectos das deliberacións e os acordos adoptados.2. O borrador da acta da sesión remitiráselles ás e os vogais do Consello, se for posible, no prazo de 20 días seguintes a que tivese lugar.3. As actas aprobaranse na seguinte sesión. Con todo, a Secretaría poderá emitir unha certificación sobre acordos específicos que se adoptaron, sen prexuízo da ulterior aprobación da acta.4. As actas definitivas serán públicas, publicaranse na web da Concellería de Xustiza Social e Coidados e estarán á disposición de quen as requirir. SECCIÓN 4.ª.–DEREITOS E DEBERES DAS PERSOAS INTEGRANTES DO PLENO DO CONSELLO SECTORIAL DE INCLUSIÓN SOCIAL Artigo 24.–Dereitos e deberes. As persoas integrantes do Pleno do Consello terán os seguintes dereitos e deberes: 1. Dereitos: a) Realizar propostas para que sexan incluídas na orde do día. b) Solicitar a través da persoa responsable técnica do Consello Sectorial de Inclusión Social antecedentes, información ou documentación que ilustren sobre os asuntos incluídos na orde do día. c) Participar nos debates das sesións, facer propostas e formular rogos e preguntas. d) Exercer o seu dereito de voto e formular, no seu caso, voto particular expresando os seus motivos. e) Formar parte de calquera dos grupos de traballo que se constitúan no seo do Consello. f) Desenvolver cantas outras funcións foren inherentes á súa condición de integrante do Consello.2. Deberes: a) Cumprir as presentes normas de funcionamento do Consello e os acordos dos seus órganos de goberno. b) Non ter condutas ou realizar actividades ou manifestacións contrarias aos principios e obxectivos do Consello. c) Manter unha relación continuada coas asociacións ou entidades ás que representan sobre os temas que se vaian tratar ou que se trataron no Consello. f) Asistir a través dos seus representantes, con regularidade, ás reunións que teñan lugar e procurar evitar a sucesión de persoas substitutas, xustificando a falta de asistencia previamente. g) Comunicar calquera cambio nos datos e dirección de contacto, así como da alteración da situación xurídica das persoas que ostentan a representación no Consello. CAPÍTULO III.–SECRETARÍA Artigo 25.–Secretaría.1. A Secretaría correspóndelle a unha persoa funcionaria do concello designada pola Presidencia deste.2. As súas funcións son as seguintes: a) Asistir á Presidencia e á Vicepresidencia en cantos asuntos inherentes lles sexan requiridos. b) Recoller as propostas sobre puntos da orde do día. c) Efectuar a convocatoria das sesións e enviarlles as convocatorias por orde da Presidencia, así como as citacións ás e aos vogais do Pleno. d) Redactar acta das sesións do Pleno do Consello e emitir certificacións dos seus acordos. e) Levar de forma actualizada o rexistro das persoas compoñentes, representantes e asistentes dos distintos órganos do Consello, así como das altas e baixas. f) Desempeñar cantas outras funcións lle foren inherentes á súa condición de secretario ou secretaria.3. Para desenvolver as súas funcións, a Secretaría contará co apoio do persoal municipal dependente da área de goberno competente en materia de Servizos Sociais, de entre os cales a Presidencia designará unha persoa responsable técnica do Consello. CAPÍTULO IV.–COMISIÓN PERMANENTE Artigo 26.–Composición da Comisión Permanente.1. A Comisión Permanente é o máximo órgano do Consello entre plenos, e é o órgano encargado da xestión ordinaria do Consello e de asumir a súa dirección cando o Pleno non estea reunido.2. Estará integrada por: a) A Presidencia: a persoa que ostente a Presidencia do Consello. b) A Vicepresidencia do Consello. c) Ata un máximo de sete vogais que serán elixidos polo Pleno do Consello por proposta de calquera dos seus vogais. Deberán ter a condición de representación das entidades cidadás ou persoas ou colectivos de especial relevancia social no ámbito da inclusión social, das cales o 50% estará formado por vogais por representación das entidades cidadás. d) A Secretaría do Consello, con voz e sen voto.3. A Presidencia poderá convidar a asistir ás sesións da Comisión Permanente a: – Persoal técnico da área da Inclusión Social – Persoa asesora da concelleira delegada ou concelleiro delegado con competencia no ámbito da Inclusión Social municipal – Persoas relevantes no tema que se vaia a tratar.4. As vogalías da Comisión Permanente ratificaranse cada dous anos no Pleno do Consello e serán asumidas por un prazo continuado máximo da duración do propio Pleno do Consello. Nas substitucións tentarase acadar a paridade no número de homes e de mulleres. Artigo 27.–Funcións. Son funcións da Comisión Permanente as seguintes: 1. Presentarlle ao Pleno para que sexan aprobados a proposta de programa e o calendario anual de actividades e a memoria ou o resumo das súas actas ao final de cada exercicio.2. Solicitar a inclusión de puntos para tratar na orde do día de cada sesión plenaria do Consello e dar a conformidade para que se inclúan as que formule o resto de vogais do Pleno.3. Propoñer a creación de grupos de traballo.4. Solicitar a convocatoria de sesións plenarias extraordinarias.5. Asesorar a Presidencia en relación coas cuestións que se susciten sobre a interpretación das presentes normas de funcionamento.6. Colaborar co Concello da Coruña en temas relacionados coa inclusión social, así como co plan anual de actividades, xa sexa por iniciativa propia ou cando así sexa requirida por calquera dos órganos competentes.7. Emitir os informes que lle solicite o Pleno do Consello e proporlle a este cantas medidas e resolucións estimar convenientes.8. Informar o Pleno do Consello do percorrido e resolución das propostas que emita o Consello.9. Estudar e tramitar con carácter excepcional todas aquelas cuestións que, pola súa urxencia, non poidan esperar ao seguinte Pleno, no que se dará conta diso.10. Dar conta dos seus acordos e decisións no Pleno correspondente.11. Coordinar a avaliación do Consello e redactar un primeiro borrador desta.12. Todas aquelas funcións que lle atribúa o Pleno do Consello ou que non estean expresamente atribuídas a outro órgano do Consello. Artigo 28.–Funcionamento.1. A Comisión Permanente quedará validamente constituída cando concorran a Presidencia, a Secretaría e cando menos a metade dos seus integrantes. Este mesmo quórum será preciso en cada sesión que se realice.2. A finais do exercicio anterior proporá os calendarios de reunións do seguinte exercicio, tanto do Pleno do Consello como o seu propio, planificando polo menos unha sesión ordinaria da Comisión Permanente entre cada sesión ordinaria do Pleno do Consello.3. Na primeira sesión do Pleno do Consello presentaranse os calendarios de reunións para a súa aprobación, xunto coa proposta de programación anual de actividades do Consello e a memoria correspondente á xestión do anterior exercicio.4. As sesións extraordinarias da Comisión Permanente terán lugar por decisión da Presidencia, por iniciativa propia ou por solicitude da metade dos seus integrantes.5. Os acordos adoptaranse por maioría, aínda que se procurará o consenso. En caso de empate decidirá o voto de calidade da Presidencia. CAPÍTULO V.–GRUPOS DE TRABALLO Artigo 29.–Os grupos de traballo.1. Os grupos de traballo son órganos do Consello para estudares e traballaren, que teñen como función elaborar informes e propostas, e realizaren aquelas actividades que se consideren convenientes para os fins asignados en materia de inclusión social.2. Serán constituídos por acordo do Pleno do Consello e deberán darlle conta de todo o que actúen á Comisión Permanente e ao Pleno do Consello.3. Os informes e as propostas dos grupos de traballo non terán carácter vinculante.4. Estarán integrados, logo da aceptación, polas persoas e número de delegadas e delegados que determine a Comisión Permanente, e en cada un deles integrarase un membro da Comisión Permanente.5. Estarán coordinados pola Vicepresidencia do Consello ou vogal da Comisión Permanente en quen delegar.6. Ás reunións dos grupos de traballo poderán asistir as e os vogais do Consello que o solicitaren e así autorice a Presidencia, así como outras persoas expertas na materia que se trate ou que poidan facer achegas. DISPOSICIÓN ADICIONAL No que non está previsto nas presentes normas de funcionamento, o Consello rexerase polo que dispón a Lei de bases do réxime local, polo Regulamento de organización funcionamento e réxime xurídico das entidades locais, polo Regulamento orgánico de participación cidadá do Concello da Coruña, pola lexislación xeral de procedemento administrativo común e demais normas que poidan ser de aplicación. DISPOSICIÓN FINAL As presentes normas de funcionamento do Consello Sectorial de Inclusión Social do Concello da Coruña entrarán en vigor aos 15 días de se publicaren integramente no Boletín Oficial da Provincia. A Coruña, 14 de febreiro de 2018. Tte. de alcalde de Xustiza Social e Coidados Mohamed Hicham De Isla Clifton